ตลาดหุ้นเอเชียลดลงเช้านี้ หลังนักลงทุนหวั่นเฟดเดินหน้าขึ้นดอกเบี้ย
ตลาดหุ้นเอเชียลดลงเช้านี้ หลังนักลงทุนหวั่นเฟดเดินหน้าขึ้นดอกเบี้ย
10 ต.ค. 2559

ผู้สื่อข่าวรายงานว่า ตลาดหุ้นเอเชียปรับตัวลดลงในเช้าวันนี้ ตามทิศทางของตลาดหุ้นนิวยอร์กที่ปิดลบเมื่อวันศุกร์ที่ผ่านมา เนื่องจากนักลงทุนมองว่าตัวเลขจ้างงานเดือนก.ย. ไม่ได้ต่ำมากเกินไปจนทำให้ธนาคารกลางสหรัฐ (เฟด) ชะลอการปรับขึ้นอัตราดอกเบี้ย
โดยดัชนี KOSPI ตลาดหุ้นเกาหลีใต้เปิดวันนี้ที่ 2,047.19 จุด ลดลง 6.61 จุด, ดัชนี FTSE STI ตลาดหุ้นสิงคโปร์เปิดวันนี้ที่ 2,869.85 จุด ลดลง 5.39 จุด, ดัชนี FBMKLCI ตลาดหุ้นมาเลเซียเปิดวันนี้ที่ 1,665.28 จุด ลดลง 0.10 จุด ด้านตลาดหุ้นญี่ปุ่นปิดทำการวันนี้เนื่องในวันเพื่อสุขภาพและการกีฬา ตลาดหุ้นฮ่องกงปิดทำการวันนี้เนื่องในเทศกาลชงโหย่ง และตลาดหุ้นไต้หวันปิดทำการวันนี้เนื่องในวันชาติ
ทั้งนี้กระทรวงแรงงานสหรัฐรายงานว่า ตัวเลขการจ้างงานนอกภาคเกษตรเพิ่มขึ้น 156,000 ตำแหน่งในเดือนก.ย. ขณะที่อัตราการว่างงานเพิ่มขึ้นสู่ระดับ 5.0% นักวิเคราะห์คาดการณ์ก่อนหน้านี้ว่า การจ้างงานจะเพิ่มขึ้น 175,000 ตำแหน่งในเดือนก.ย. และอัตราการว่างงานจะทรงตัวที่ระดับ 4.9%